Къэбэрдей-Балъкъэр Республикэм и Iэтащхьэ КIуэкIуэ Казбек республикэм исхэм зэрызахуигъазэр
ПщIэ зыхуэсщI си лъахэгъухэ!
Мы гъэм илъэс 76-рэ ирокъу Къэбэрдей-Балъкъэрым и тхыдэм къыщыхъуа нэхъ гузэвэгъуэшхуэхэм ящыщ зыр. 1944 гъэм гъатхэпэм и 8-м балъкъэр лъэпкъыр залымыгъэкIэ ирагъэкIри, Азие Курытымрэ Къэзахъстанымрэ ягъэкIуауэ щытащ. Ялэжьа апхуэдэ хабзэншагъэм хэкIуэдахэм я фэеплъ махуэм ипэ къихуэу балъкъэр лъэпкъым сыхуэгузэвэну сыхуейщ апхуэдэ гъэунэхуныгъэ хьэлъэхэр, хэщIыныгъэ инхэр зэригъуэтам къыдэкIуэу. Балъкъэр лъэпкъым щIыгъуу, а гузэвэгъуэр я гум къоуэ Къэбэрдей-Балъкъэрым ис псоми. Псоми ди зэхуэдэ тхыдэм а и напэкIуэцIыр зыщыдгъэгъупщэну дэ дыхуиткъым.
Гузэвэгъуэ хьэлъэхэмрэ гуауэхэмрэ балъкъэрхэр къызэфIагъэщIакъым. Къэралым ис адрей лъэпкъхэм ящIыгъуу, ахэр Хэку зауэшхуэм и фронтхэм лIыхъужьыгъэ яхэлъу адэкIи щызэуащ, щхьэмыгъазэу тылым щылэжьащ, зауэ нэужьым цIыхубэ хозяйствэр зэтегъэувэжынымрэ абы зегъэужьынымрэ зэфIэкIышхуэ ирахьэлIащ. Илъэс пщыкIущ дэкIауэ къагъэзэжри, балъкъэрхэр гъащIэщIэ ухуэным жыджэру пэрыувэжащ. ЗэфIэкIрэ тегушхуэныгъэрэ яхэлъу абыхэм нобэ ехъулIэныгъэ инхэр къыщагъэлъагъуэ социальнэ, экономикэ, щIэныгъэ, щэнхабзэ IэнатIэхэм зегъэужьыным.
Балъкъэр лъэпкъым, зэрыщыту Къэбэрдей-Балъкъэрым ис лъэпкъ псоми я къэкIуэнур зэрыдахэр, республикэм и ефIэкIуэныгъэмрэ зыужьыныгъэмрэ я шэсыпIэу щыт ди зэкъуэтыныгъэмрэ зэкъуэшыгъэмрэ мыкъутэжыну зэрыбыдэр си фIэщ мэхъу.
